Det Økonomiske og Sociale Udvalgs udtalelse om "Kommissionens forslag til Rådets forordning (EF) om ændring af Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart"(1)

(1999/C 169/03)

Rådet for Den Europæiske Union besluttede den 10. marts 1999 under henvisning til EF-traktatens artikel 84 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Joël Decaillon til ordfører. Sektionen vedtog sin udtalelse den 13. april 1999.

Det Økonomiske og Sociale Udvalg vedtog på sin 363. plenarforsamling af 28.-29. april 1999, mødet den 28. april 1999, med 76 stemmer for, 1 imod og 1 hverken for eller imod følgende udtalelse.

1. Indledning

1.1. Rådets forordning (EØF) nr. 3922/91(2) gør det muligt at integrere de tekniske forskrifter og administrative procedurer (JAR - Joint Aviation Requirements), som er udarbejdet af de fælles luftfartsmyndigheder, JAA (Joint Aviation Authorities), i EU's lovgivning. Et forslag om ændring af forordningen, som blev fremsat i 1996(3), har været blokeret i mangel af en fælles certificeringsprocedure, som først forventes indført i 1999. Ikke desto mindre vedtog Kommissionen i 1996 en ændring,der var nødvendig som følge af den videnskabelige og tekniske udvikling(4), og Kommissionen agter at foretage endnu en ændring i 1999.

2. Resumé af Kommissionens forslag

2.1. Det har imidlertid ikke været muligt at foretage en teknisk tilpasning med hensyn til JAR 145 (Godkendte Vedligeholdelsesorganisationer), fordi JAA's seneste ændringer, der vedrører medlemsstaternes anerkendelse af godkendelser, der er udstedt af en udenlandsk vedligeholdelsesorganisation, ikke er i overensstemmelse med EU's eksterne kompetence.

2.2. På baggrund af den eksterne kompetence, som EF-Domstolen har bekræftet i sin retspraksis, vil Kommissionen skulle forhandle og forvalte passende bilaterale aftaler, men dette er ikke muligt i en nær fremtid. I den nye artikel 7 a) foreslås det derfor, at medlemsstaterne gives beføjelse til selv at anerkende godkendelser af udenlandske produkter, organisationer og personale. En sådan praksis skal i givet fald underlægges EU-overvågning.

2.3. Med henblik på denne overvågning skal sådanne godkendelser meddeles Kommissionen og medlemsstaterne for at muliggøre en forudgåJaende undersøgelse. Kommissionen skal påse, at de meddelte godkendelser ikke giver et ringere sikkerhedsniveau end det, der er fastsat i forordningen, at godkendelserne ikke giver et tredjeland uretfærdige fordele, og at de ikke er i modstrid med EU's politik over for det pågældende tredjeland.

2.4. Kommissionen bistås i den forbindelse af et rådgivende udvalg bestående af repræsentanter for medlemsstaterne. For at nedsætte dette rådgivende udvalg i stedet for det udvalg efter forskriftsproceduren, der er nedsat i medfør af forordning (EØF) nr. 3922/91, skal artikel 9, 11 og 12 omredigeres.

3. Bemærkninger

3.1. I tråd med sine tidligere udtalelser støtter ØSU målene om et højt sikkerhedsniveau inden for civil luftfart samt fri udveksling af de beskrevne luftfartsprodukter og -tjenester. ØSU mener, at forordning (EØF) nr. 3922/91 har muliggjort fremskridt på området, men må endnu engang pege på de vanskeligheder, der er med anvendelsen af nævnte forordning, især hvad angår offentliggørelse og oversættelse af de koder, som forordningen indeholder eller kommer til at indeholde.

3.2. Med forbehold af nedenstående bemærkninger forholder ØSU sig positivt til Kommissionens forslag til Rådets forordning, der i mangel af bilaterale aftaler mellem EU og de pågældende lande giver grønt lys for godkendelser, der er givet i medfør af bilaterale aftaler mellem medlemsstaterne og tredjelande, samtidig med at disse godkendelser underkastes EU-kontrol. Dermed skulle vejen være banet for, at de tekniske ændringer i JAR 145 kan indarbejdes. Den reviderede forordning skulle også give mulighed for fremover at indarbejde andre JAR, der delvist allerede er udarbejdet af repræsentanter fra medlemsstaterne inden for rammerne af JAA.

3.3. Godkendelse eller accept af en organisation på grundlag af godkendelser udstedt af de kompetente myndigheder i et tredjeland i medfør af artikel 7 a) må ikke skabe nye økonomiske vilkår eller sociale og arbejdsmarkedsmæssige problemer i kraft af negative konsekvenser for beskæftigelsen i EU. ØSU foreslår derfor, at der iværksættes undersøgelser, som skal kortlægge eventuelle sociale og arbejdsmarkedsmæssige konsekvenser.

3.4. Med hensyn til det nedsatte udvalgs status skal det påpeges, at ØSU i sin tidligere udtalelse(5)foreslog, at der blev nedsat et forskriftsudvalg, fordi forordning (EØF) nr. 3922/91 er meget specifik og teknisk. Med indføjelsen af den nye artikel 7 a) insisterer Kommissionen på, at der nedsættes et rådgivende udvalg. I overensstemmelse med forslaget i ØSU's udtalelse er der i forordningen af 16. december 1991 tale om et forskriftsudvalg. Efter ØSU's mening er der ingen nye forhold, der kan begrunde, at det eksisterende forskriftsudvalg omdannes til et rådgivende udvalg og dermed svækkes.

Bruxelles, den 28. april 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) EFT C 44 af 18.2.1999, s. 10.

(2) Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart: EFT L 373 af 31.12.1991, s. 4; ØSU's udtalelse: EFT C 159 af 17.6.1991.

(3) Kommissionens forslag til Rådets forordning (EF) om ændring af Rådets forordning (EØF) nr. 3922/91 om harmonisering af tekniske krav og administrative procedurer inden for civil luftfart - KOM(96) 186 endelig udg.- SYN 96/0119; ØSU's udtalelse: EFT C 30 af 30.1.1997.

(4) Kommissionens forordning (EF) nr. 2176/96 af 13. november 1996 om ændring af Rådets forordning (EØF) nr. 3922/91 som følge af den videnskabelige og tekniske udvikling: EFT L 291 af 14.11.1996, s. 15.

(5) Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart: EFT L 373 af 31.12.1991, s. 4; ØSU's udtalelse: EFT C 159 af 17.6.1991.